
SZERB FELNŐTT LAKOSOK FÁJDALOMCSILLAPÍTÓ ALKALMAZÁSÁNAK GYAKORLATA

Kulcsszavak: NSAID; paracetamol; öngyógyszerelés; vény nélkül; fájdalomcsillapító
Háttér: Az öngyógyítás rohamos elterjedése nagyobb szabadságot ad a betegeknek, növelve
ezzel a fájdalomcsillapítók vásárlásának gyakoriságát. Cél: A kutatás célja felmérni a szerb
felnőtt lakosok körében a nem opioid fájdalomcsillapítók és a NSAID szedés gyakorlatát,
ismereteit, az öngyógyítás jellemzőit és az azokat befolyásoló faktorokat. Adatok és
módszerek: Kvantitatív keresztmetszeti kutatást végeztünk 2023-ban áprilistól-szeptemberig,
egyszerű, nem véletlenszerű mintavétellel és hólabda módszerrel, Vajdaságban, felnőtt lakosok
körében (n=330). A saját szerkesztésű kérdőív kérdéscsoportjai: szociodemográfiai adatok,
krónikus betegség, gyógyszervásárlás indikációi, ismeretszint, gyógyszeralkalmazási szokások,
alkalmazott gyógyszerfajta, hatás értékelése, információforrás. Leíró statisztikai elemzés
mellett, független mintás t-próbát, χ2-próbát, Pearson korrelációt és ANOVA elemzést
alkalmaztunk (p<0,05). Eredmények: A 18-35 éves korcsoportba tartozók 54,5%-ban
szignifikánsan (p=0,008) többször vásárolnak/alkalmaznak fájdalomcsillapítót a készítmények
gyors hatása miatt, mint a 46 év felettiek (33,7%). A 18-35 évesek szignifikánsan (p<0,001)
gyakrabban (51,7%) mellőzik a háziorvosi konzultációt, mint az 46 év felettiek (22,9%). A
középiskolai végzettséggel rendelkezők (12,6%) gyakrabban (p=0,019) már kezdetben dupla
dózist vagy az előírttól többet alkalmaznak nem figyelve az előírt időtartamot, mint a
főiskolát/egyetemet végzettek (4,5%). Azon kitöltők, akik már kezdetben dupla dózis
alkalmaztak (p=0,044) gyakrabban tapasztaltak valamilyen mellékhatást (35,5%), mint akik
legfeljebb egyet vettek be az adott gyógyszerből. Azon kitöltők, akik orvostól származó
információkkal rendelkeznek a gyógyszerek mellékhatását illetően szignifikánsan (p=0,012)
magasabb tudásszinttel (42,04) rendelkeznek, mint azok, akik nem orvos által informálódtak
(40,68).
Következtetések: A szociodemográfiai adatok és a tudásszint hatással van a
fájdalomcsillapítók alkalmazásának indikációjára, az alkalmazás gyakorlatára és az
öngyógyszerelés mértékére. A szakmai forrásból szerzett információ növeli a tudásszint
mértékét.



